Document ID: 32014R0432

RÅDETS FORORDNING (EU) Nr. 432/2014
af 22. april 2014
om ændring af forordning (EU) nr. 43/2014 for så vidt angår visse fiskerimuligheder
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 43, stk. 3,
under henvisning til forslag fra Europa-Kommissionen, og
ud fra følgende betragtninger:
(1)
Med Rådets forordning (EU) nr. 43/2014 (1) fastsættes fiskerimulighederne for 2014 for visse fiskebestande og grupper af fiskebestande gældende for EU-farvande og for EU-fartøjer i visse andre farvande.
(2)
Hvert år fastsættes fiskerimulighederne for EU-fartøjer i norske og færøske farvande og for norske og færøske fartøjer i EU-farvandene samt betingelserne for adgang til ressourcerne i hinandens farvande på grundlag af samråd om fiskerirettighederne efter proceduren i aftalerne eller protokollerne om fiskeriforbindelserne med henholdsvis Norge (2) og Færøerne (3). Indtil samrådene om aftalerne for 2014 er afsluttet, er der ved forordning (EU) nr. 43/2014 fastsat midlertidige fiskerimuligheder for de berørte fiskebestande. Samrådene med Norge og Færøerne blev afsluttet henholdsvis den 12. marts 2014 og den 13. marts 2014. Desuden blev samrådene mellem kyststaterne om blåhvilling og mellem Unionen, Island, Norge og Den Russiske Føderation om atlantisk-skandinavisk sild afsluttet. Dette gjorde det muligt for Norge og Unionen at diskutere gensidige aftaler om adgang til ressourcer i hinandens farvande. Forordning (EU) nr. 43/2014 bør derfor ændres i overensstemmelse hermed.
(3)
I overensstemmelse med resultatet af konsultationerne mellem Unionen og Norge kan Unionen tillade, at EU-fartøjer fisker op til 10 % ud over den kvote, som er til rådighed for Unionen, såfremt de mængder, der udnyttes ud over den kvote, som er til rådighed for Unionen, trækkes fra dens kvote i 2015. Unionen må i 2015 tilsvarende anvende eventuelle uudnyttede mængder, der udgør op til 10 % af den kvote, som er til rådighed for Unionen i 2014. Det er hensigtsmæssigt at give de berørte medlemsstater en sådan fleksibilitet i forbindelse med fastsættelsen af disse fiskerimuligheder med henblik på at sikre EU-fartøjer ensartede spilleregler ved at give de berørte medlemsstater mulighed for at anvende en fleksibel kvote. Har en medlemsstat ikke valgt at gøre brug af fleksibilitetskvoten for så vidt angår en bestemt bestand, er det hensigtsmæssigt, at artikel 3 og 4 i forordning (EF) nr. 847/96 fortsat finder anvendelse i overensstemmelse med artikel 10, stk. 2, i forordning (EU) nr. 40/2013.
(4)
På sit andet årlige møde i 2014 vedtog Den Regionale Fiskeriforvaltningsorganisation for det Sydlige Stillehav (SPRFMO) fiskerimuligheder bestående af en samlet tilladt fangstmængde (TAC) for hestemakrel. SPRFMO har også omdefineret det specifikke område, for hvilket der gælder begrænsninger af fangst og fiskeriindsats for bundfiskeri fra den 4. maj 2014. Disse bestemmelser bør gennemføres i EU-retten.
(5)
Det er nødvendigt at præcisere visse bestemmelser vedrørende visse bestande, ordningen for forvaltning af fiskeriindsatsten efter tunge i den vestlige del af Den Engelske Kanal og den specifikke indberetningspligt inden for rammerne af Den Interamerikanske Kommission for Tropisk Tunfisk.
(6)
De fangst- og indsatsbegrænsninger, der er fastsat i forordning (EU) nr. 43/2014, anvendes fra henholdsvis den 1. januar og den 1. februar 2014. De bestemmelser i nærværende forordning, der vedrører fangstbegrænsninger og fiskeriindsats, bør derfor også anvendes fra disse datoer. En sådan anvendelse med tilbagevirkende kraft berører ikke retssikkerhedsprincippet eller princippet om beskyttelsen af berettiget forventning, idet de pågældende fiskerimuligheder endnu ikke er opbrugt. Dog bør de fangst- og fiskeriindsatsbegrænsninger, der gælder for bundfiskeri i det område, der er defineret af SPRFMO, gælde fra den 4. maj 2014. Eftersom en ændring af fangstbegrænsningerne og indsatsordningerne har indvirkning på de økonomiske aktiviteter og planlægningen af EU-fiskerflådens fangstsæson, bør denne forordning træde i kraft umiddelbart efter offentliggørelsen -
VEDTAGET DENNE FORORDNING:
Artikel 1
Ændringer af forordning (EU) nr. 43/2014
I forordning (EU) nr. 43/2014 foretages følgende ændringer:
1)
Artikel 1, stk. 3, udgår.
2)
Følgende artikel indsættes:
»Artikel 18a
Fleksibilitet i fastsættelsen af fiskerimuligheder for så vidt angår visse bestande
1. Denne artikel finder anvendelse på følgende bestande:
a)
kuller i område IV, EU-farvande i IIa
b)
blåhvilling i EU-farvande og internationale farvande i I, II, III, IV, V, VI, VII, VIIIa, VIIIb, VIIId, VIIIe, XII og XIV
c)
makrel i område IIIa og IV, EU-farvande i IIa, IIIb, IIIc og IIId
d)
makrel i område VI, VII, VIIIa, VIIIb, VIIId og VIIIe, EU-farvande og internationale farvande i Vb, og internationale farvande i IIa, XII og XIV
e)
makrel i område VIIIc, IX og X, EU-farvande i CECAF 34.1.1
f)
makrel i norske farvande i IIa og IVa
g)
sild i EU-farvande, norske farvande og internationale farvande i I og II
h)
sej i Nordsøen
i)
rødspætte i Nordsøen
j)
sild i Nordsøen nord for 53o N
k)
sild i områderne IVc og VIId
l)
kuller i område IIIa.
2. For så vidt angår alle bestande, der er opført i stk. 1, kan en medlemsstat vælge at øge sin oprindelige kvote, jf. bilag I, med op til 10 %. Den pågældende medlemsstat meddeler Kommissionen sin afgørelse skriftligt. Ved en sådan meddelelse anses den øgede kvote for at være den kvote, som den pågældende medlemsstat har fået tildelt for 2014.
3. De mængder, der udnyttes i 2014 i henhold til en sådan øget kvote, og som overstiger den oprindelige kvote, fratrækkes ton for ton med henblik på beregningen af den pågældende medlemsstats kvote for den relevante bestand for 2015.
4. De mængder, der ikke udnyttes i henhold til den oprindelige kvote, og som udgør op til 10 % af denne kvote, lægges til med henblik på beregningen af den pågældende medlemsstats kvote for den relevante bestand for 2015.
5. Der tages højde for mængder, der overføres til andre medlemsstater i henhold til artikel 16, stk. 8, i forordning (EU) nr. 1380/2013, og mængder, der trækkes fra i henhold til artikel 37, 105 og 107 i forordning (EF) nr. 1224/2009, i forbindelse med fastsættelsen af udnyttede og uudnyttede mængder i henhold til nærværende artikels stk. 3 og 4.
6. Har en medlemsstat gjort brug af muligheden i stk. 2 i nærværende artikel for så vidt angår en bestemt bestand, finder artikel 3 og 4 i forordning (EF) nr. 847/96 ikke anvendelse på denne bestand for så vidt angår denne medlemsstat.«
3)
Artikel 31 affattes således:
»Artikel 31
Bundfiskeri
Medlemsstater, der kan dokumentere en bundfiskeriindsats eller fangster af bundfisk i SPRFMO-konventionsområdet i perioden fra den 1. januar 2002 til den 31. december 2006, skal begrænse deres bundfiskeriindsats eller fangster af bundfisk i SPRFMO-konventionsområdet til de dele af konventionsområdet, hvor bundfiskeri har fundet sted i nævnte periode, og til et niveau, der ikke overstiger de årlige gennemsnitlige fangstmængder eller indsatsparametre for perioden den 1. januar 2002 til den 31. december 2006.«
4)
Artikel 32, stk. 6, litra b), affattes således:
»b)
indberetter oplysningerne i litra a) til den medlemsstat, hvor vedkommende er hjemmehørende. Medlemsstaterne overfører de oplysninger, der er indsamlet i løbet af det foregående år, til Kommissionen senest den 31. januar 2014.«
5)
Bilag IA ændres som anført i bilag I til nærværende forordning.
6)
Bilag IB ændres som anført i bilag II til nærværende forordning.
7)
Bilag IJ erstattes af teksten, der fremgår af bilag III til nærværende forordning.
8)
Bilag IIC ændres som anført i bilag IV til nærværende forordning.
9)
Bilag III erstattes af teksten, der fremgår af bilag V til nærværende forordning.
10)
Bilag VIII erstattes af teksten, der fremgår af bilag VI til nærværende forordning.
Artikel 2
Ikrafttræden og anvendelse
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra den 1. januar 2014.
Dog anvendes
a)
artikel 1, nr. 3), fra den 4. maj 2014 og
b)
artikel 1, nr. 8), fra den 1. februar 2014.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. april 2014.

Labels: 11
8
18
6